敩鸡鸣度关赋
宋言 (Tang)
鸡司晨而风雨不渝。人怀诈而关防可图。效长鸣于顷刻。排大难于斯须。近取诸身。俾偫情而莫测。出于余口。将五德以无殊。昔者田文。久为秦质。东归齐国之日。夜及函关之际。顾追骑以将临。念国门之尚闭。君臣相视。方怀累卵之危。豪侠同谋。未有脱身之计。下客无名。潜来献诚。君祸方垂于虎口。臣愚请敩于鸡鸣。于是鹰扬负气。鹗立含情。迥夜遥天。未变沈沈之色。攒眉鼓臂。因为喔喔之声。审听真如。遥闻酷似。高穿紫塞之上。深入黄河之里。一鸣而守吏先惊。三唱而行人尽起。回瞻满座。皆默默以无言。散入荒村。渐胶胶而不巳。想夫计即成欺。人皆不疑。重门似洞以俱辟。驷马如龙而莫追。虽师旷之聪。诚难辨矣。纵冶长之慧。未必知之。于是考智谋。察能否。君于士兮诚重。士于君兮亦厚。念秦关之百二。难逞狼心。笑齐客之三千。不如鸡口。既而美播彊邻。名闻上宾。暂解咽喉之急。永为心膂之臣。想季路之危冠。相侔未可。任秦皇之利觜。欲敩无因。岂非志在酬恩。居然造响。清浊如一。高低不爽。迷翰音之类。应若同声。辟反拒之门。易于覆掌。始知战国之多才。是招贤之道广。